MAD TV

Πρόγραμμα και κοινό

Το MAD απευθύνεται κυρίως σε νεανικό κοινό. Εκπέμπει σε 24ωρη βάση και το πρόγραμμά του αποτελείται κατά 35% από ελληνικό και 65% από ξένο ρεπερτόριο. Το 90% των μουσικών βίντεο κλιπ είναι τελευταίες κυκλοφορίες από το ποπ, έντεχνο, ηλεκτρονικό, ροκ, R&B και χιπ χοπ ρεπερτόριο. Το πρόγραμμα περιλαμβάνει εκπομπές με θεματολογία που περιέχει μουσικές ειδήσεις από όλο τον κόσμο, καλλιτεχνικά νέα, διαδίκτυο, video games, σινεμά, clubbing, συναυλίες, συνεντεύξεις και αφιερώματα σε γνωστούς Έλληνες και ξένους καλλιτέχνες, από όλη (σχεδόν) την υφήλιο.
Από το 2004 το MAD διοργανώνει κάθε χρόνο τα MAD Video Music Awards, μια απονομή βραβείων σε μουσικά βίντεο κλιπ Ελλήνων καλλιτεχνών. Σε αυτά τα βραβεία το δικαίωμα ψήφου ανήκει αποκλειστικά στο κοινό.
Από το 2011 το MAD διοργανώνει κάθε χρόνο το MadWalk - The Fashion Music Project, ένα σόου μόδας & μουσικής, στο οποίο συνεργάζονται επί σκηνής σχεδιαστές και καλλιτέχνες.

Επίγεια και αναλογικά

Ο σταθμός αρχικά εξέπεμπε από την Πάρνηθα (20 UHF, S 41) και τον Υμηττό (68 UHF, S 48) (η εκπομπή αυτή κόπηκε υποχρεωτικά στις 20 Ιουλίου 2012). Από τις 1 Αυγούστου 2014 εκπέμπει βάσει νόμου υποχρεωτικά μόνο ψηφιακά μέσω της ιδιωτικής επίγειας πλατφόρμας Digea από 13 κέντρα εκπομπής στην Αττική και την Εύβοια.

MAD Greekζ

Το MAD Greekζ είναι μουσικό συνδρομητικό τηλεοπτικό κανάλι, το οποίο μεταδίδεται 24 ώρες το 24ωρο. Το κανάλι ξεκίνησε τη μετάδοσή του, την Παρασκευή 12 Σεπτεμβρίου του 2008, και είναι ένα spin-off του μουσικού MAD TV που προβάλλει ελληνικές επιτυχίες και βίντεο κλιπ από όλους τους κορυφαίους καλλιτέχνες στην Ελλάδα. Περιλαμβάνει διάφορα διαδραστικά χαρακτηριστικά για τους τηλεθεατές και διαγωνισμούς. Το κανάλι είναι διαθέσιμο μόνο από τη συνδρομητική πλατφόρμα της NOVA και το 2013 προστέθηκε το όνομα της πλατφόρμας NOVA και έτσι μετονομάστηκε το κανάλι σε nova MAD Greekζ.

MAD Hits

Το MAD Hits είναι ένα μουσικό κανάλι γενικού ρεπερτορίου που μεταδίδει τις μεγαλύτερες επιτυχίες, ελληνικές και ξένες, από όλα τα μουσικά είδη και εκπέμπει 24 ώρες το 24ωρο.
Το κανάλι ξεκίνησε τη μετάδοσή του τη Δευτέρα 3 Οκτωβρίου 2011 και είναι διαθέσιμο μόνο από τη συνδρομητική πλατφόρμα του COSMOTE TV με τον οποίο υπέγραψε σύμβαση πέντε μήνες μετά.

MAD World

Το MAD World είναι η διεθνής υπηρεσία του ομότιτλου καναλιού και μεταδίδει το πρόγραμμά του για τους Έλληνες ομογενείς που ζουν στο εξωτερικό. Ξεκίνησε το Δεκέμβριο του 2005 μέσω της UBI World TV και εκπέμπει 24 ώρες την ημέρα, μεταδίδοντας όλα τα είδη της Ελληνικής μουσικής (ποπ, χιπ χοπ, ροκ, κ.λπ.) "rockumentaries" (ροκ ντοκιμαντέρ αφιερωμένα σε διάσημους Έλληνες καλλιτέχνες) και καθημερινές ζωντανές εκπομπές οι οποίες ενημερώνουν το κοινό σχετικά με τις εκδηλώσεις που πραγματοποιούνται στην Ελλάδα, σε αντίθεση με τον ομόλογό του στην Ελλάδα, που μεταδίδει και ξένα video clips.

Blue

Το Blue ήταν ένα μουσικό κανάλι που ξεκίνησε να εκπέμπει στη Βόρεια Αμερική 24 ώρες το 24ωρο από τον Ιούλιο του 2006 σε συνεργασία με τον ΑΝΤ1. Έδωσε πρόσβαση σε μια μεγάλη βιβλιοθήκη μουσικού περιεχομένου, συμπεριλαμβανομένων 17.000 videoclip, 70.000 τραγούδια και υλικό από live συναυλίες για πάνω από 1.000 ώρες. Τον Απρίλιο του 2010 απομακρύνθηκε από την πλατφόρμα της Dish Network και αργότερα ξεκίνησε στην πλατφόρμα της World Media. Τον Ιούλιο του 2011 σταμάτησε οριστικά να λειτουργεί.

Εγκαταστάσεις

Οι εγκαταστάσεις του MAD εκτείνονται σε 1.100 τετραγωνικά μέτρα, με τρία στούντιο, και βρίσκονται στην Παλλήνη. Το σύστημα λήψης των περισσότερων παραγωγών είναι τρικάμερο, όπως και οι εξωτερικές εγγραφές. Υπάρχουν ένα αναλογικό και 4 ψηφιακά μοντάζ, αυτοματοποιημένο control room, master control, continuity room και ξεχωριστό τμήμα γραφικών.